БУРЯАД РЕСПУБЛИКЫН ҺУРАЛСАЛАЙ БОЛОН ЭРДЭМ УХААНАЙ ЯАМАН

43-дахи дунда hургуули

ЭСЭГЭ ОРОНОО ХАМГААЛГЫН АГУУЕХЭ ДАЙНАЙ ИЛАЛТЫН 70 ЖЭЛЭЙ ОЙДО ЗОРЮУЛАГДАһАН ШЭНЖЭЛХЫ ХYДЭЛМЭРИ

**НЭГЭ ФОТО-ЗУРАГАЙ ТYYХЭ**

***(МИНИИ ЭЛИНСЭГ АБА-Шагдаров Дамба Будаевич ТУХАЙ…)***

**Дүүргээ: Цыренов Цырен,**

**7-дохи классай һурагша**

**Улаан-Yдэ, 2020 он**

**Нэгэ фото-зурагай түүхэ.**

*(Элинсэг аба-Шагдаров Дамба Будаевич тухай…)*

Майн 9 манай гэр бүлэдэ-эгээл ехэ һайндэр. Нэгэ гэртэ томо столой саана манай эбтэй гэр бүлэмнай суглардаг зантай. Бидэ ээрэшье, олонбди. Хүгшэн эжыдэмни зургаан эгэшэнэр, нэгэ аха байhан, тэдэ минии элинсэг эсэгэ-Шагдаров Дамба Будаевич, элинсэг эхэ-Жигмитова Цырен-Ханда хоёрой үхибүүд юм. Илалтын һайндэртэ эдэ хоёр лэ бултыемнай суглуулдаг, тэдэнииел хүндэдхэн ёһолнобди. Бага үхибүүд наададаг, гүйлдэдэг, харин томошуулнай һонирхолтой ушарнуудаа һанажа, эхэ эсэгэ тухайгаа удаан хөөрэлдэн һуудаг заншалтай. Бишьё баһа бага байхадаа, багашуултай наадажа байгша һэм, томо болоходоо, ахтанайнгаа хөөрөө анхаран шагнадаг болоо һэм.

Хоёр фото-зураг ходо һанаандамни байдаг: нэгэнь-хуушан, хара-сагаан-энэ минии элинсэг эсэгэ, нүгөөдэнь-үнгэтэ-элинсэг эхэмни. Фото-зурагуудай хажууда орден, медальтай улаан дэрэхэн байдаг һэн, тэрэ ехэл анхаралыем татагша бэлэй. Тиигэжэ би хүгшэн эжыһээнь һуража, өөрынгөө элинсэг эсэгэ-Шагдаров Дамба Будаевич тухай мэдэхэ болоо һэм.

Тэрэ хэн бэ? Колхозой юрын ажалшан, малшан, ангуушан, миин лэ юрын хүн. Иимэл юрын хүнүүдэй ашаар манай гүрэн Эсэгэ ороноо хамгаалгын агууехэ дайнда илажа шадаһан байна.

Энэ презентаци, доклад бэлдэжэ байхадаа, өөрынгөө элинсэг эсэгэ тухай, гэр бүлынгөө түүхэ бүришье һайнаар мэдэхэ болооб.

Дамба Будаевич 1913(мянга юһэн зуун арбан гурбан) ондо түрөө. Найман наһатайдаа эсэгэһээ гээгдэһэнһээ боложо, һургуулида һураагүй. Гэр бүлынгөө эгээл аханиинь хадаа эжыдээ туһалдаг, дүүнэрээ харалсадаг болоо.

1930 ондо колхоз тогтоогдожо, 17-той Дамба Будаевич эжытэеэ колхоздо оробо. Түрүүшын ажаллагшадай тоодо орожо, газар хахалдаг, таряа таридаг, хададагшье, малшанааршье хүдэлдэг болобо.

1935 ондо Могзон станциһаа морёор алта малтагшадта Ципикан руу эдеэ хоолынь зөөжэ, мүльһэтэ Витим мүрэндэ шэнгэжэ, дааража ябагша бэлэй.

Комсомолнуудай путёвкоор 1937 ондо Черемховой малтамал нээмэл аргаар абадаг газарта эльгээгдэһэн байгаа. Шахтёроор хүдэлжэ, газар доро гараараа шулуун нүүрһэ малтагша һэн. Хүндэ ажалһаа боложо, үбдөөд, Хара далайн эрьедэ байдаг «Ялта» курорт путёвкоор ошоһон юм.

1939 ондо Дамба Будаевич Жигмитова Цырен-Ханда хоёр гэр бүлэ болобо. 1941 оной январь соо түрүүшын басаган түрэбэ. Залуу айл ургаха, хүдэлхэ, үхибүүдээ үндылгэхэ байгаа, харин энэ түүхэтэ һара, үдэр. 1941 оной июниин 22-то фашис Германи манай гүрэндэ добтолон оробо.

*Арад зондоо, Эхэ орондоо*

*Амин бэеэ зорюулһан,*

*Айдар хүбүүды түрэһэндөө*

*Ашата аба эжынэр,*

*Аха дүүнэрээ, хүбүүдээ*

*Агуу дайнда мордохуулаал!*

Минии элинсэг эсэгэ Дамба Будаевич 1941 ондо түрүүшын жагсаалаар фронт мордоһон юм. Тэрэ эгээл шухала хоёр шуһа ехэтэй, хатуу шэрүүн тулалдаанда хабаадаа.

1942 оной октябриин 20-һоо декабриин 12 болотор Сталинградай байлдаанай хабаадагша. Гарайнгаа хоёр сарбуу руугаа буудуулжа, хүндөөр шархатаа, габьяа гаргаһанайнгаа түлөө 3-дахи шатын Алдарай орденоор шагнагдаа.

*Эхэ оронойнгоо түлөө!*

*Гал дүлэн соогуур*

*Гарадаг бэлэйш, солдат...*

*Дүрбэн жэлэй байлдаанда*

*Дүүрэн голложо ябагша-*

*Совет ороной солдат,*

*Солын дуута сэрэгшэ!*

1943 ондо элинсэг эсэгэмни Курскын тулалдаанда мүншье хабаадаа. Энэ аймшагтай тулалдаанда зуун мянган хабаадагшад шэн зоригоо, габьяагаа харуулаа, тэдэнэй тоодо минии элинсэг абамни (приложени 1).

Шагналалай саарһан дээрэ иигэжэ бэшээтэй:



Энэнь Дамба Будаевич дайнай үедэ барюулагдаагүй. Элинсэг абамнайц амиды байхадаа, иимэ орденоор шагнагдаа һэм гэжэ ходо хэлэдэг һэн. 60-аад жэлэй үнгэрһэн хойно шагналынь эзэнээ олоо, харин Дамба Будаевич өөрөө хараагүй.

2003 оной майн 9-дэ Тэрэбхэн нютагай хүшөөгэй дэргэдэ, дайнай ветерануудай дурасхаалда зорюулагдаһан һайндэртэ Улаан Одоной орденой үнэмшэлгэнь минии элинсэг эжыдэ-Жигмитова Цырен-Хандада барюулагдаа.

1943 оной зун Дамба Будаевич хүндөөр шархатажа, Ташкент хотын госпиталь ороһон юм. Госпитальһоо гаража, медкомиссиин дүнгөөр инвалид гэжэ тоологдожо, сэрэгһээ табигдаһан байна. 1943 оной ноябрь соо түрэл Тэрэбхэнээ бусахадань, эжыниинь, һамганиинь, басаганиинь угтаһан юм.

Военкомадта элинсэг эсэгыем штатна ангуушан болгоһон байгаа. Хёлгодо байһан госпиталь мяхаар хангадаг болоһон юм. Хүгшэн эжы-Цыренова Сыжидма Дагбаевнаһаа дуулаһан һонин ушар тухай хөөрэхэм.

Ангуушан байхадаа, үбэл дунда баабгайда гансаараа ошохо баатай болоо. Эшээн соогоо унтажа байһан баабгайе һэреэжэ, нэгэ нэгээр урдаһаань тэмсэһэн юм. Баабгай хүндэ бэеэрээ даран унашахадань, элинсэг эсэгэмни гэдэһыень хутагаараа хаха отолһон гэгшэ.

Дайнай һүүлээр наһанайнгаа амаралтада гаратараа, түрэл колхоздоо ажаллаһан намтартай. Дамба Будаевич ажалайнгаа габьяагай түлөө Октябриин революциин орденоор шагнагдаһан байна.

Элинсэг абамни үнэн сэхэ, үгэ дуу үсөөнтэй, һайн һайхан һанаатай байһан юм гэжэ эжымни хэлэдэг. Тэрэ дайн тухай хөөрэхэ дурагүй һэн, харин тэрэ хараалта дайн тэрэниие нэгэш табидаггүй бэлэй. Һүниндөө элинсэг абынгаа хашахараанһаа бүхы гэрнай һэридэг һэн. Һүни бүхэндэ тэрэ дайлалдадаг, бүхы дайгаа һанан, сэдьхэлээ зобон унтадаг бэлэй.

*Хадын хүмэг шулуунһаа*

*Харьялан аршаанай сасартарнь,*

*Хамаг арадай сэдьхэлһээ*

*Халуун баярай билтартарнь*

*Хүрэжэ мандаа ерээшэ*

*Хүсэтэ Илалтамнай мандаг лэ!*

Элинсэг абамнай 1989 ондо, Эсэгэ ороноо хамгаалгын агууехэ дайнай Илалтын 45 жэлэй ойн баярай урдахана наһан болоо.

Элинсэг абаараа би омогорхоноб. Би эрэлхэг зоригтой, баатарлиг элинсэг абатай байгааб.

Майн юһэн-энэ минии элинсэг аба элинсэг эхэ хоёроймнай һайндэр, Илалтын һайндэр. Манай гэр бүлэдэ нангинаар хадагалжа байдаг юумэн бии: энэ хоёр фото-зурагууд мүн улаахан дэрэхэн.

Дамба Будаевич иимэ шагналнуудтай:

1. Орден Красного знамени
2. Орден Отечественной войны I степени
3. Орден Отечественной войны II степени
4. Орден Красной Звезды
5. Орден Славы III степени
6. Медаль «За отвагу»
7. Медаль «За боевые заслуги»
8. Медаль «За оборону Сталинграда»

И многими юбилейными медалями.

Хэрэглэгдэһэн литература:

1. Присягаем Победой. Стихи о Великой Отечественной войне. Составитель А.М.Абрамов, М., 1984 год
2. Великая Отечественная война Советского Союза 1941-1945 г.г., составитель Тельпуховский Б.С., Булычев Г.И., Москва, 1982 год
3. Газета «Рабочая Трибуна», № 38-39 май, 2005 год
4. Электронный сайт. Подвиг народа.рф